<classify> TANZANIA iko katika hatua za mwisho za uamuzi wa kupiga marufuku uzalishaji na matumizi ya mifuko ya plastiki hapa nchini ili kuondokana na athari zinazosababishwa na mifuko hiyo.Akizungumza katika Mjadala wa Uchafuzi wa Mazingira unaosababishwa na mifuko ya plastiki ulioandaliwa na Ubalozi wa Ufaransa hivi karibuni, Mhandisi wa Viwanda, Idara ya Mazingira Ofisi ya Makamu wa Rais, Julius Moshi alisema kwa sasa nchi ambazo zinazalisha mifuko hiyo zimeifanya Tanzania kuwa soko lake kuu.Suala si kuchelewa lakini bora kuchelewa lakini ufike, tupo katika hatua za mwisho kabisa za kupiga marufuku mifuko hii hasa kwa kuzingatia kwamba wenzetu wamepiga marufuku mifuko hii kwa uuzaji kwa soko la ndani lakini wameruhusu uzalishaji kwa soko la nje, alisema Julius.Aidha, alisema nchi hizo zimegeuza Tanzania dampo kwa mifuko hii ya plastiki jambo ambalo linalete athari kubwa za kiafya na za kimazingira.Julius alisema kupitia Jumuia ya Afrika Mashariki Tanzania ina mkataba mdogo unaohusu mazingira na usimamizi wa maliasili ambapo imeandaliwa sheria ya kupiga marufuku bidhaa hizo ambapo baadhi ya nchi zimekwisha ridhia lakini Tanzania itaridhia baada ya kupiga marufuku.Julius alisema serikali imeanza na mifuko ya plastiki lakini kuna mpango wa kutengeneza kanuni na miongozo mbalimbali itakayosaidia kudhibiti baadhi ya changamoto ambazo zinajitokeza ikiwa ni pamoja na chupa za plastiki na itawekwa misingi mizuri ya udhibiti.Kanuni na miongozo hiyo itasaidia kwa wazalishaji kuchangia fedha katika kusaidia usimamizi wa taka zionazotokana na bidhaa zao, alisema Julius.  <topic>: KITAIFA 